
Z A K O N
O IZMENI I DOPUNI ZAKONA O FISKALIZACIJI
Član 1.

U Zakonu o fiskalizaciji („Službeni glasnik RS”, br. 153/20, 96/21 i 138/22), u članu 12. stav 5. menja se i glasi:

„Izuzetno od stava 2. ovog člana, zabrana vršenja delatnosti poreskom obvezniku koji:
1)
delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti) izriče se za period trajanja te manifestacije;
2)
za promet od prodaje roba ili pružanja usluga izda račun koji sadrži dvodimenzionalni bar-kôd (eng. QR - Quick Response), a za koji se verifikacijom utvrdi da nije generisan putem sistema elektronske fiskalizacije Poreske uprave, odnosno sadrži QR kod koji ne vodi ka portalu Poreske uprave ili sadrži QR kod koji vodi ka fiskalnom računu koji se ne odnosi na evidentirani promet, već na drugi fiskalni račun, drugi iznos, datum, artikle ili drugog obveznika ili da predstavlja dokument koji je naknadno izmenjen, kombinovan ili tehnički izrađen, izriče se u trajanju od jedne godine.”.
Dodaje se stav 6, koji glasi:

„Mera zabrane vršenja delatnosti obvezniku iz stava 5. ovog člana izriče se odmah.”.

Član 2.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.
O B R A Z L O Ž E Nj E
I. USTAVNI OSNOV ZA DONOŠENjE ZAKONA
Ustavni osnov za donošenje ovog zakona sadržan je u odredbi člana 97. tač. 6. i 15. Ustava Republike Srbije, kojim je predviđeno da Republika Srbija, između ostalog, uređuje i obezbeđuje, poreski sistem i finansiranje ostvarivanja prava i dužnosti Republike Srbije utvrđenih Ustavom i zakonom.

II. RAZLOZI ZA DONOŠENjE ZAKONA
· Problemi koje ovaj zakon treba da reši, odnosno ciljevi koji se ovim zakonom postižu 

Imajući u vidu da je Zakon o fiskalizaciji („Službeni glasnik RS”, br. 153/20, 96/21 i 138/22) počeo da se primenjuje 1. novembra 2021. godine, uz prelazni period od šest meseci za postepeno prilagođavanje obveznika fiskalizacije novom modelu fiskalizacije, nakon perioda od potpune primene istog, koji je počeo 1. maja 2022. godine, u primeni istog u poreskim kontrolama uočen je novi, posebno sofisticiran oblik zloupotrebe sistema fiskalizacije, koji važeći propisi ne prepoznaju dovoljno jasno, niti omogućavaju adekvatnu i delotvornu reakciju nadležnih organa. 

Naime, u kontroli evidentiranja prometa utvrđeno je da poreski obveznik u istom poslovnom prostoru istovremeno koristi dva sistema za izdavanje računa. Jedan sistem predstavlja zakonito prijavljen i registrovan fiskalni uređaj, koji izdaje fiskalne račune u skladu sa propisima i kroz sistem elektronske fiskalizacije Poreske uprave. Drugi sistem, koji je u potpunosti neovlašćen i neprijavljen, koristi se za izdavanje dokumenata koji po svom izgledu imaju sva obeležja fiskalnog računa, uključujući i QR kod, ali koji ne potiču iz sistema elektronske fiskalizacije.

U konkretnom slučaju, QR kodovi na takvim računima upućuju ili na nepostojeće fiskalne račune, ili na fiskalne račune koji se odnose na potpuno drugi promet, pri čemu je evidentno da su QR kodovi preuzeti sa ranije izdatih zakonitih fiskalnih računa i naknadno korišćeni u izradi lažnih dokumenata. Takvi dokumenti su potom izdavani kupcima kao fiskalni računi.

Dakle, predloženim zakonskim rešenjem, između ostalog, stvara se pravni osnov Poreskoj upravi za efikasniju poresku kontrolu obveznika fiskalizacije čime se stvaraju uslovi za suzbijanje sive ekonomije, efikasniju kontrolu i bolju naplatu poreza. 

• Razmatrane mogućnosti da se problemi reše i bez donošenja zakona 

Imajući u vidu da je reč o elementima sistema i politike javnih prihoda koji se, saglasno odredbama Zakona o budžetskom sistemu („Službeni glasnik RS”, br. 54/09, 73/10, 101/10, 101/11, 93/12, 62/13, 63/13-ispravka, 108/13, 142/14, 68/15-dr. zakon, 103/15, 99/16, 113/17, 95/18, 31/19, 72/19, 149/20, 118/21, 118/21- dr. zakon, 138/22, 92/23 i 94/24) uvode zakonom, to znači da se izmene tih elemenata mogu vršiti samo zakonom. Prema tome, kako se materija koja se uređuje ovim zakonom odnosi na obavezu evidentiranja prometa dobara i usluga na malo, kao i primljenih avansa za budući promet dobara i usluga na malo u zakonodavnu regulativu, nije razmatrano, niti je bilo osnova za razmatranje njenog uređenja drugim zakonom ili podzakonskim aktom.

• Zašto je donošenje zakona najbolji način za rešavanje problema 

S obzirom na to da se radi o zakonskoj materiji, određena postojeća zakonska rešenja jedino je i moguće menjati zakonom, te se s tim u vezi, u konkretnom slučaju, predlaže donošenje novog zakona. 

Uređivanjem poreskopravne materije, ovim zakonom daje se doprinos pravnoj sigurnosti i obezbeđuje javnosti dostupnost u pogledu vođenja poreske politike, s obzirom na to da se ovaj zakon kao opšti pravni akt objavljuje i stvara jednaka prava i obaveze za sve subjekte koji se nađu u istoj poreskopravnoj situaciji.

III. SADRŽINA ZAKONA – OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA
U članu 1. Predloga zakona u delu Kaznenih odredbi, predlaže se da inspektor u cilju ujednačavanja rada Poreske uprave, u toku nadzora nad primenom ovog zakona,  obvezniku fiskalizacije koji delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti), izriče kaznu zabrane vršenja delatnosti za period trajanja te manifestacije. Pored toga, predlaže se da inspektor u toku nadzora nad primenom ovog zakona izriče kaznu zabrane vršenja delatnosti u trajanju od jedne godine obvezniku fiskalizacije koji za promet od prodaje roba ili pružanja usluga izda račun koji sadrži dvodimenzionalni bar-kôd (eng. QR - Quick Response), a za koji se verifikacijom utvrdi da nije generisan putem sistema elektronske fiskalizacije Poreske uprave, odnosno sadrži QR kod koji ne vodi ka portalu Poreske uprave ili sadrži QR kod koji vodi ka fiskalnom računu koji se ne odnosi na evidentirani promet, već na drugi fiskalni račun, drugi iznos, datum, artikle ili drugog obveznika ili da predstavlja dokument koji je naknadno izmenjen, kombinovan ili tehnički izrađen. Takođe predlaže se da inspektor meru zabrane vršenja delatnosti izriče odmah.

U članu 2. Predloga zakona propisuje se vreme stupanje na snagu ovog zakona.

IV. PROCENA FINANSIJSKIH SREDSTAVA
POTREBNIH ZA SPROVOĐENjE OVOG ZAKONA
Za sprovođenje ovog zakona nije potrebno obezbediti posebna sredstva u republičkom budžetu.

V. ANALIZA EFEKATA ZAKONA
Saglasno Zakonu o planskom sistemu Republike Srbije („Službeni glasnik RS”, broj 30/18) i Uredbi o analizi efekata propisa („Službeni glasnik RS”, broj 20/25), o ovom zakonu ne sprovodi se analiza efekata propisa iz razloga što se predmentim izmenama vrši hitno rešavanje problema, radi efikasnije poreske kontrole obveznika fiskalizacije čime se stvaraju uslovi za suzbijanje sive ekonomije, efikasniju kontrolu i bolju naplatu poreza. 

Naime, prema važećem zakonskom rešenju propisano je da u toku nadzora nad primenom ovog zakona, inspektor izriče obvezniku fiskalizacije zabranu vršenja delatnosti ako utvrdi da obveznik fiskalizacije ne evidentira svaki pojedinačno ostvareni promet na malo, uključujući i primljene avanse za budući promet na malo preko elektronskog fiskalnog uređaja. Zabrana vršenja delatnosti obvezniku fiskalizacije koji delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti) izriče za period trajanja te manifestacije.

U cilju stvaranja uslova za suzbijanje sive ekonomije, efikasniju kontrolu i bolju naplatu poreza, ovim zakonom predlaže se da se prvi put, zabrana vršenja delatnosti poreskom obvezniku koji delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti) izriče za period trajanja te manifestacije, kao i za promet od prodaje roba ili pružanja usluga izda račun koji sadrži dvodimenzionalni bar-kôd (eng. QR - Quick Response), a za koji se verifikacijom utvrdi da nije generisan putem sistema elektronske fiskalizacije Poreske uprave, odnosno sadrži QR kod koji ne vodi ka portalu Poreske uprave ili sadrži QR kod koji vodi ka fiskalnom računu koji se ne odnosi na evidentirani promet, već na drugi fiskalni račun, drugi iznos, datum, artikle ili drugog obveznika ili da predstavlja dokument koji je naknadno izmenjen, kombinovan ili tehnički izrađen, izriče u trajanju od jedne godine odmah.


Važeći Zakon o fiskalizaciji već predviđa poseban režim kontrole za obveznike koji obavljaju delatnost na manifestacijama, ali je u praksi uočeno da rokovi za izvršenje mere u pojedinim slučajevima ne obezbeđuju dovoljno efikasnu zaštitu fiskalnog sistema i javnih prihoda.


U cilju suzbijanja sive ekonomije, Poreska uprava je  u toku 2024. i 2025. godine, sprovela niz kontrola na manifestacijama i to:

· 2024. godine je sprovedeno 140 kontrola evidentiranja prometa preko elektronskih fiskalnih uređaja, od kojih je 89 kontrola završeno sa nepravilnostima, što čini 63,57%;

· 2025. godine je sprovedena 31 kontrola evidentiranja prometa preko elektronskih fiskalnih uređaja, od kojih je 17 kontrola završeno sa nepravilnostima, što čini 54,84%. 


Sama činjenica da računi koji upućuju na nepostojeće ili druge fiskalne račune, nisu vidljivi Poreskoj upravi, to zahteva izmenu propisa u smislu pooštravanja zakonskih mera.


U postupcima kontrole uočeni su slučajevi zloupotrebe sistema elektronske fiskalizacije putem izdavanja dokumenata koji vizuelno podsećaju na fiskalne račune, ali sadrže QR kodove koji nisu generisani kroz Sistem elektronske fiskalizacije Poreske uprave, koji vode ka drugim internet stranicama ili vode ka drugom fiskalnom računu koji nije povezan sa konkretnom transakcijom. Takvo postupanje onemogućava efikasnu kontrolu evidentiranja prometa i dovodi do izbegavanja poreskih obaveza.

Uočeni su slučajevi u kojima pojedini privredni subjekti izdaju dokumente koji imaju izgled fiskalnog računa, ali sadrže nevažeće ili zloupotrebljene QR kodove. Na taj način stvara se privid zakonitog evidentiranja prometa, dok promet u stvarnosti nije evidentiran u Sistemu elektronske fiskalizacije.

Takođe, kod poreskih obveznika koji delatnost obavljaju tokom trajanja manifestacija, kao i kod lica koja izdaju lažne fiskalne račune, postoji rizik da će do okončanja redovnih procedura nastaviti sa vršenjem nepravilnosti i ostvarivanjem neevidentiranog prometa.

Posledica navedenih pojava je direktno umanjenje javnih prihoda, narušavanje poverenja građana u sistem fiskalizacije, nelojalna konkurencija i otežano suzbijanje sive ekonomije.


Predlaže se da se kao poseban osnov za izricanje mere zabrane vršenja delatnosti propiše izdavanje računa koji sadrži QR kod koji nije generisan putem Sistema elektronske fiskalizacije Poreske uprave, koji ne vodi ka portalu Poreske uprave ili koji vodi ka drugom fiskalnom računu koji nije povezan sa konkretnim prometom. Za ovaj prekršaj predviđa se mera zabrane vršenja delatnosti u trajanju od jedne godine. Takođe, propisuje se da se mera zabrane vršenja delatnosti u ovim slučajevima, kao i kod obavljanja delatnosti na manifestacijama, izriče odmah.


Promena je neophodna radi sprečavanja novih oblika poreske evazije koji su se pojavili u praksi i radi obezbeđivanja efikasne i pravovremene reakcije poreskog organa.

Nedonošenjem ovog zakona nastavila bi se mogućnost zloupotrebe QR kodova i izdavanja dokumenata koji kod građana stvaraju privid da je promet pravilno evidentiran. Istovremeno, postojeći rokovi za izvršenje mera omogućili bi nastavak obavljanja delatnosti i nakon utvrđene nepravilnosti, što bi moglo dovesti do daljeg izbegavanja evidentiranja prometa i umanjenja javnih prihoda.

Promene koje se žele postići donošenjem ovog zakona su:

· sprečavanje zloupotrebe QR kodova i falsifikovanja fiskalnih računa; 

· povećanje stepena evidentiranja stvarnog prometa; 

· omogućavanje blagovremene reakcije Poreske uprave kod najtežih oblika povreda propisa; 

· zaštita lojalne konkurencije i javnih prihoda.


Prate se pokazatelji koji se odnose na broj izvršenih kontrola evidentiranja prometa, broj utvrđenih nepravilnosti, broj izrečenih mera privremene zabrane obavljanja delatnosti, broj podnetih zahteva za pokretanje prekršajnih postupaka, kao i drugi pokazatelji koji omogućavaju procenu stepena poštovanja propisa u oblasti fiskalizacije.

Poseban cilj pokazatelja učinka je:

· broj otkrivenih slučajeva zloupotrebe QR kodova; 

· broj izrečenih mera zabrane vršenja delatnosti; 

· smanjenje učestalosti utvrđenih nepravilnosti u oblasti fiskalizacije; 

· povećanje stepena poštovanja propisa o evidentiranju prometa.


Napominjemo da je udeo PDV u ukupnim prihodima budžeta za 2025. godinu 43,81%.

U radu na Nacrtu ovog zakona aktivno su učestvovali predstavnici Ministarstva finansija, Poreske uprave, kao i druge zainteresovane strane.

Pored toga, a saglasno Zakonu o planskom sistemu Republike Srbije („Službeni glasnik RS”, broj 30/18), Ministarstvo finansija kao predlagač zakona, objavilo je na svojoj internet stranici Nacrt zakona o izmenama i dopunama Zakona o fiskalizaciji i uputilo javni poziv za učešće javnosti u procesu konsultacija u vezi sa Nacrtom zakona o izmenama i dopunama Zakona o fiskalizaciji, na kojima su zainteresovane strane imale mogućnost da u periodu od 22. do 29. j ula 2026. godine  dostavljaju sugestije i primedbe  u vezi sa navedenim Nacrtom zakona. 


Izveštaj o sprovedenim konsultacijama
1) U toku izrade Nacrta zakona o izmenama i dopunama Zakona o fiskalizaciji (u daljem tekstu: Nacrt zakona) sprovedene su javne konsultacije sa ciljnim grupama i zainteresovanim stranama. Pored toga, u proces konsultacija uključuju se i drugi subjekti imajući u vidu da se, saglasno Poslovniku Vlade, Nacrt zakona upućuje na mišljenje i nadležnim organima. Na ovaj način pruža se prilika da se izjasne na tekst Nacrta zakona sa stanovišta svoje nadležnosti koja se odnosi na određene segmente ovog zakona. 

2) U kom periodu su sprovedene konsultacije i da li su relevantne informacije o vremenu i mestu primene izabranih metoda konsultacija i njihovim rezultatima, objavljene na Portalu „eKonsultacije”? Navesti link sa Portala „eKonsultacije” ili neke druge internet stranice preko koje su sprovedene konsultacije.

Ministarstvo finansija sprovelo je javne konsultacije u postupku izrade Nacrta zakona i pozvalo sve zainteresovane strane da tokom trajanja konsultacija u periodu od 22. do 29. jula 2026. godine daju predloge, komentare, sugestije i primedbe na tekst Nacrt zakona putem elektronske pošte na sledeću adresu: fiskalni.sektor@mfin.gov.rs, odnosno putem pošte Ministarstvu finansija – Sektor za fiskalni sistem, ul. Kneza Miloša 20, 11000 Beograd, najkasnije do 29. jula 2026. godine, kako bi sve zainteresovane strane bile blagovremeno i pravilno informisane o predloženim zakonskim rešenjima, čime bi se omogućilo da daju i svoj doprinos daljem unapređenju predloženih zakonskih rešenja. 

Tekst pregleda odredaba Nacrta zakona koje se menjaju objavljen je na zvaničnoj veb prezentaciji Ministarstva finansija https://mfin.gov.rs/propisi/nacrt-zakona-o-izmenama-i-dopunama-zakona-o-fiskalizaciji%204 https://ekonsultacije.gov.rs/topicOfDiscussionPage/734/3i na zvaničnom sajtu e-Konsultacije .

3) Navesti ciljne grupe i zainteresovane strane koje su učestvovale u konsultacijama.







/

Sva zainteresovana lica mogla su da dostave svoje predloge za izmene. Inicijative podnete u prethodnom periodu su razmatrane i bile su predmet analize prilikom pripreme teksta Nacrta zakona. 

4) Da li su u konsultacije uključeni predstavnici mikro, malih i srednjih privrednih subjekata iz regulisane oblasti i osetljive društvene grupe na koje propis utiče, predstavnici udruženja koja se bave zaštitom životne sredine, kao i predstavnici udruženja koji se bave rodnom ravnopravnošću?

/

5) Navedite primedbe, sugestije i komentare na tekst propisa, dostavljene u toku konsultacija koje su usvojene.

/

6) Navedite primedbe, sugestije i komentare na tekst propisa, dostavljene u toku konsultacija koje nisu usvojene i objasniti razloge za njihovo neprihvatanje.

VI. PREGLED ODREDABA ZAKONA O FISKALIZACIJI KOJE SE MENjAJU I DOPUNjUJU
Član 12.

U toku nadzora nad primenom ovog zakona, inspektor izriče obvezniku fiskalizacije zabranu vršenja delatnosti ako utvrdi da obveznik fiskalizacije ne evidentira svaki pojedinačno ostvareni promet na malo, uključujući i primljene avanse za budući promet na malo preko elektronskog fiskalnog uređaja.

Zabrana vršenja delatnosti obvezniku fiskalizacije kome je u toku nadzora utvrđena nepravilnost iz stava 1. ovog člana, izriče se:

1) u trajanju od 15 dana ukoliko se u postupku nadzora kod obveznika fiskalizacije utvrdi nepravilnost prvi put;

2) u trajanju od 90 dana ukoliko se u postupku nadzora kod obveznika fiskalizacije utvrdi nepravilnost drugi put;

3) u trajanju od jedne godine ukoliko se u postupku nadzora kod obveznika fiskalizacije utvrdi nepravilnost treći put.

Zabrana vršenja delatnosti iz stava 2. ovog člana, izriče se za nepravilnosti utvrđene u periodu od 24 meseca od prve utvrđene nepravilnosti u postupku nadzora.

Zabrana vršenja delatnosti obvezniku fiskalizacije izriče se za poslovni prostor i poslovne prostorije obveznika fiskalizacije u kojima su u toku nadzora utvrđene nepravilnosti iz stava 1. ovog člana.

Izuzetno od stava 2. ovog člana, zabrana vršenja delatnosti obvezniku fiskalizacije koji delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti) izriče se za period trajanja te manifestacije.

IZUZETNO OD STAVA 2. OVOG ČLANA, ZABRANA VRŠENjA DELATNOSTI PORESKOM OBVEZNIKU KOJI:
1) DELATNOST OBAVLjA NA PROSTORU ODRŽAVANjA MANIFESTACIJA (VAŠARA, FESTIVALA, IZLOŽBI I DRUGIH MANIFESTACIJA U SKLOPU KULTURNIH, MUZIČKIH, SPORTSKIH I DRUGIH DRUŠTVENIH AKTIVNOSTI) IZRIČE SE ZA PERIOD TRAJANjA TE MANIFESTACIJE;
2) ZA PROMET OD PRODAJE ROBA ILI PRUŽANjA USLUGA IZDA RAČUN KOJI SADRŽI DVODIMENZIONALNI BAR-KÔD (ENG. QR - QUICK RESPONSE), A ZA KOJI SE VERIFIKACIJOM UTVRDI DA NIJE GENERISAN PUTEM SISTEMA ELEKTRONSKE FISKALIZACIJE PORESKE UPRAVE, ODNOSNO SADRŽI QR KOD KOJI NE VODI KA PORTALU PORESKE UPRAVE ILI SADRŽI QR KOD KOJI VODI KA FISKALNOM RAČUNU KOJI SE NE ODNOSI NA EVIDENTIRANI PROMET, VEĆ NA DRUGI FISKALNI RAČUN, DRUGI IZNOS, DATUM, ARTIKLE ILI DRUGOG OBVEZNIKA ILI DA PREDSTAVLjA DOKUMENT KOJI JE NAKNADNO IZMENjEN, KOMBINOVAN ILI TEHNIČKI IZRAĐEN, IZRIČE SE U TRAJANjU OD JEDNE GODINE.
MERA ZABRANE VRŠENjA DELATNOSTI OBVEZNIKU IZ STAVA 5. OVOG ČLANA IZRIČE SE ODMAH.
SAMOSTALNA ODREDBA PREDLOGA ZAKONA
Član 2.

OVAJ ZAKON STUPA NA SNAGU OSMOG DANA OD DANA OBJAVLjIVANjA U „SLUŽBENOM GLASNIKU REPUBLIKE SRBIJE”.
OBRAZAC IZJAVE O USKLAĐENOSTI PROPISA SA
PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa 

Ovlašćeni predlagač propisa: Vlada 
Obrađivač: Ministarstvo finansija 
2. Naziv propisa
PREDLOG ZAKONA O IZMENI I DOPUNI ZAKONA O FISKALIZACIJI
DRAFT LAW ON AMENDMENTS TO FISCALIZATION 

3. Usklađenost propisa s odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnose na normativnu saržinu propisa
- Poglavlje III – Opšte odredbe, član 37. Sporazuma (Zabrana fiskalne diskriminacije)
- Naslov IV - Slobodan protok robe, Poglavlje 

- Naslov VIII – Politike saradnje, član 100. Sporazuma;

b) Prelazni rok za usklađivanje zakonodavstva prema odredbama Sporazuma 

Primenjuje se rok iz člana 72. Sporazuma, kao opšti rok za usklađivanje propisa.

v) Ocena ispunjenosti obaveze koje proizlaze iz navedene odredbe Sporazuma 
U potpunosti ispunjava obaveze koje proizilaze iz odredaba Sporazuma.

g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma 
/

d) Veza sa Nacionalnim programom za usvajanje pravnih tekovina Evropske unije
Ne postoji veza sa Nacionalnim programom za integraciju Republike Srbije u Evropsku uniju.

4. Usklađenost propisa sa propisima Evropske unije:

a) Navođenje primarnih izvora prava Eevropske unije i usklađenost sa njima
Ne postoje odgovarajući propisi Evropske unije sa kojima je potrebno obezbediti usklađenost. 

b) Navođenje sekundarnih izvora prava Evropske unije i usklađenost sa njima
Ne postoje odgovarajući propisi Evropske unije sa kojima je potrebno obezbediti usklađenost. 

v) Navođenje ostalih izvora prava Evropske unije i usklađenst sa njima
/

g) Razlozi za delimičnu usklađenost, odnosno neusklađenost
/
d) Rok u kojem je predviđeno postizanje potpune usklađenosti propisa sa propisima Evropske unije
/
5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive). 
Ne postoje odgovarajući propisi Evropske unije sa kojima je potrebno obezbediti usklađenost. 

6. Da li su prethodno navedeni izvori prava Evropske unije prevedeni na srpski jezik?

/

7. Da li je propis preveden na neki službeni jezik Evropske unije?

/
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

U izradi Predloga zakona o izmenama i dopunama Zakona o fiskalizaciji nije ostvarena saradnja sa Evropskom unijom, a nisu učestvovali konsultanti iz ove oblasti.


